Mannerheimin Lastensuojeluliitto Lausunto 19.2.2013

Opetus- ja kulttuuriministeriölle

**Lausunto varhaiskasvatusta koskevien säädösten uudistamisesta**

Mannerheimin Lastensuojeluliitto (MLL) pitää välttämättömänä säätää uusi laki varhaiskasvatuksesta. MLL muistuttaa, että Suomessa lakina voimassa olevan YK:n lapsen oikeuksien sopimuksen mukaan kaikessa lapsia koskevassa lainsäädännössä tulee olla selkeä lapsinäkökulma. Myös varhaiskasvatuslainsäädännön perustana tulee olla lapsen hyvinvoinnin ja oikeuksien mahdollisimman täysimääräinen toteutuminen sekä lapsen oikeuksien sopimuksen keskeiset periaatteet: lapsen edun ensisijaisuus, oikeus kehitykseen, oikeus suojeluun ja huolenpitoon, oikeus syrjimättömyyteen ja oikeus vaikuttaa itseään koskeviin asioihin.

MLL katsoo, että varhaiskasvatuslaista on tehtävä mahdollisimman selkeä ja kattava. Nykyisin varhaiskasvatuksessa sovellettava säännöstö on hajallaan useissa eri säädöksissä, mikä vaikeuttaa lapsen edun ensisijaisuuden systemaattista toteuttamista.

MLL pitää tärkeänä, että varhaiskasvatuslainsäädännön toteutumista käytännössä vahvistetaan huolehtimalla henkilökunnan valmiuksista soveltaa lainsäädäntöä ja sen nojalla annettuja suunnitelmia ja ohjeita. MLL:n mielestä varhaiskasvatuslain nojalla annettavien, varhaiskasvatuksen sisältöä määrittelevien valtakunnallisten varhaiskasvatussuunnitelman perusteiden on oltava jatkossa oikeudellisesti velvoittavat. Tämä parantaa lasten yhdenvertaisuutta päivähoitoyksiköstä ja kunnasta riippumatta. Lisäksi varhaiskasvatuslainsäädäntöön on liitettävä valtakunnallinen ohjaus- ja valvontajärjestelmä sen tehokkaan toteutumisen varmistamiseksi.

MLL keskittyy lausunnossaan tarkastelemaan seuraavia kysymyksiä:

* varhaiskasvatus lapsen ihmisoikeutena ja peruspalveluna
* lapsen edun ensisijaisuus varhaiskasvatuksessa
* lapsen asema ja tarpeet varhaiskasvatuksessa
* perheet ja varhaiskasvatus
* syrjimättömyys varhaiskasvatuksessa
* osallisuus varhaiskasvatuksessa

**Varhaiskasvatus lapsen ihmisoikeutena ja peruspalveluna**

MLL korostaa, että oikeus päivähoitoon ja pedagogiseen varhaiskasvatukseen on osa perus- ja ihmisoikeutena turvattua oikeutta koulutukseen. MLL:n mielestä päivähoitolakiin sisältyvää subjektiivista päivähoito-oikeutta ei tule rajata. Varhaiskasvatus on lapsen oikeus. Jokaisessa lapsiryhmässä tulee olla lastentarhanopettajan koulutuksen saanut henkilö. Oikeuden varhaiskasvatukseen tulee sisältää lakiin kirjattuna myös erityislastentarhanopettajan palvelut ja muut varhaiskasvatusta tukevat palvelut kuten esimerkiksi psykologipalvelut.

MLL huomauttaa, että varhaiskasvatus on lapselle tärkeä kasvu- ja kehitysympäristö ja lapsille kuuluva peruspalvelu. Laadukas ja lapsen tarpeita huomioonottava varhaiskasvatus tukee lapsen kasvua ja kehitystä ja kaventaa lasten hyvinvointi- ja terveyseroja. Laadukas varhaiskasvatus edistää lapsen kognitiivisia, motorisia, emotionaalisia ja sosiaalisia valmiuksia. Varhaiskasvatuksella on tärkeä tehtävä oppimisvalmiuksien kehittämisessä, syrjäytymisen ehkäisyssä ja maahanmuuttajataustaisten lasten kotoutumisessa.

Varhaiskasvatuksen lähtökohtana tulee olla lapsen kehityksen, kasvun ja oppimisen tukeminen sekä lapsuuden suojeleminen. Kysymys on oikeudesta kasvatukseen, joka tukee lapsen kehitystä ja oppimista. Päivähoitolain uudistuksen tulee perustua ns. educare-malliin: hoidon, kasvatuksen ja opetuksen toimivaan kokonaisuuteen.

**Lapsen edun ensisijaisuus**

Lapsen oikeuksien sopimuksen mukaan kaikessa lapsiin jollain tavoin liittyvässä toiminnassa kuten lainsäädäntötyössä, päätöksenteossa ja esimerkiksi varhaiskasvatuksen jokapäiväisissä toiminnoissa on asetettava lapsen etu ensisijalle. MLL korostaa, että lapsen edun mukaisten ratkaisujen tulee olla lähtökohta sekä varhaiskasvatuslain valmistelussa että varhaiskasvatuksen arjessa.

Lapsen oikeuksien komitean mukaan lapsen etu toteutuu, kun hänelle lapsen oikeuksien sopimuksessa turvatut oikeudet toteutuvat. Lapsen edun asettaminen ensisijalle edellyttää, että sekä nyt varhaiskasvatuslain valmistelussa että varhaiskasvatuksen käytännöissä arvioidaan, miten lapsille lapsen oikeuksien sopimuksessa ja muualla lainsäädännössä turvatut oikeudet ja hyvinvointi toteutuvat eri vaihtoehdoissa ja valitaan lapsen etua parhaiten toteuttava vaihtoehto.

Lapsen edun ensisijaisuus edellyttää huolehtimista mm. lapsen hoivasta, hyvinvoinnista, turvallisuudesta, tasapainoisesta päivärytmistä ja kasvatuskumppanuudesta. Lapsen edun ensisijaisuuteen kuuluu olennaisena osana kaikkien lapsen oikeuksien sopimuksessa turvattujen oikeuksien toteuttaminen varhaiskasvatuksessa. Tällaisia oikeuksia ovat muun muassa ajatuksen, uskonnon ja omantunnon vapaus, oikeus ilmaista näkemyksensä ja saada ne otetuksi huomioon, oikeus yksityisyyteen, oikeus kieleen ja kulttuuriin, oikeus lepoon ja leikkiin, oikeus koskemattomuuteen sekä oikeus suojaan kaikelta huonolta kohtelulta.

**Lapsen asema ja tarpeet varhaiskasvatuksessa**

MLL korostaa, että varhaiskasvatuslain valmistelussa on tärkeä lähteä lapsen tarpeista. Päivähoito ei ole ensisijassa keino sovittaa työ ja perhe-elämä yhteen. Varhaiskasvatuslain valmistelulle annettujen perhe- ja työelämälähtöisten tavoitteiden vaikutuksia tulee arvioida lapsen edun kannalta. On pohdittava esimerkiksi, mitä perheiden nykyistä joustavampi mahdollisuus käyttää päivähoitoa tarkoittaa lasten kannalta.

Lapsen on voitava saada tuntea olonsa varhaiskasvatuksessa fyysisesti, psyykkisesti ja sosiaalisesti turvalliseksi. Niinpä myös varhaiskasvatuksessa tulee laatia suunnitelma muun muassa kiusaamisen ehkäisyyn. Varhaiskasvatuksessa tulee vahvistaa lasten sosiaalisia taitoja ja edistää myönteisten sosiaalisten suhteiden syntymistä vertaisten kanssa. Viimeaikaisen lapsuustutkimuksen mukaan myös lasten vertaisryhmään liittyvät yhteenkuuluvuuden tarpeet tulisi nähdä lapsen oikeutena siinä missä oikeudet kuulluksi tulemiseen ja vaikuttamiseen itseään koskeviin asioihin nähdään lapsen oikeuksina.

Päivähoitoa on tutkittu riittävästi, jotta sen laatua voidaan arvioida ja tutkimustieto ottaa huomioon varhaiskasvatuslain valmistelussa. Varhaiskasvatuksen kehittämisessä keskeistä on hoivan, kasvatuksen ja opetuksen laatu, pysyvät ihmissuhteet ja lapsen kehityksen kokonaisvaltainen tukeminen. Päivähoidon laatua on edistettävä ryhmäkokoja koskevilla säännöksillä ja määrittelemällä henkilöstörakenne, joka turvaa riittävän koulutetun henkilöstön. Jokaisessa päivähoitoryhmässä tulee olla lastentarhanopettajakoulutuksen saanut henkilö.

Varhaiskasvatuslain tavoitetta ja toiminnan sisältöä koskevissa säännöksissä on huomioitava eri-ikäisten lasten erilaiset tarpeet. Pienillä lapsilla painottuu hoiva ja vanhemmilla lapsilla kasvatus ja opetus sekä vertaissuhteiden merkitys. Pienten lasten kohdalla on kiinnitettävä huomiota päivittäisen hoitoajan pituuteen niin, että se tukee lapsen ja vanhempien kiintymyssuhdetta ja lapsen hyvinvointia.

Lapsen oikeuksien sopimuksen mukaan lapsella on oikeus lepoon ja vapaa-aikaan. Tämä tulee ottaa huomioon varhaiskasvatuksen arkipäivässä, mutta myös huolehtimalla lasten mahdollisuudesta viettää riittävästi aikaa muualla kuin päivähoidossa ja esimerkiksi lomailla vanhempien kanssa.

Sekä päivähoidon henkilökunnan että lapsiryhmän pysyvyyteen tulee kiinnittää erityistä huomiota. Lapsen pysyviä ihmissuhteita päivähoidossa tukee omahoitajamalli, joka olisi perusteltua kirjata varhaiskasvatussuunnitelman perusteisiin. Jos päivähoidossa otetaan käyttöön tuntiperusteinen maksujärjestelmä, tulee päivähoidon järjestämisessä ottaa huomioon lapsiryhmän pysyvyys.

**Perheet ja varhaiskasvatus**

MLL korostaa, että varhaiskasvatuksessa ja avoimessa varhaiskasvatuksessa tulee toteuttaa kasvatuskumppanuutta ja tukea vanhemmuutta. Vanhemmilla tulee olla oikeus osallistua lapsensa kasvatukseen, sen suunnitteluun ja arviointiin. Varhaiskasvatuspalveluilla on myös hyvät mahdollisuudet tukea ja vahvistaa vanhempien vertaistukea.

 MLL pitää tärkeänä, että perheillä on aitoja mahdollisuuksia valita lapsilleen sopivin varhaiskasvatuksen muoto. Lainsäädäntöön tulee kirjata kunnan velvollisuus huolehtia siitä, että sen alueella on tarjolla päivähoidon lisäksi myös avointa varhaiskasvatustoimintaa, jolla mahdollistetaan kotihoidon ja osa-aikaisen hoidon tai kotihoidon ja varhaiskasvatuksen kerhotoiminnan yhdistäminen. Avoimen varhaiskasvatuksen toteuttamisessa tulee hyödyntää myös järjestöjen toiminnan tarjoamat mahdollisuudet.

MLL katsoo, että varhaiskasvatuslainsäädäntöön tulisi kirjata palveluohjaus, jolla on mahdollista ohjata perheitä avointen varhaiskasvatuspalvelujen piiriin esimerkiksi silloin, kun lapsella ei ole tarvetta päiväkotipaikalle. Palveluohjauksen avulla voidaan havaita myös mahdolliset lapsen erityisen tuen tarpeet ja ohjata lapsi tarvittaessa päivähoidon piiriin. Palveluohjaus on osa hyvää hallintoa, jota on noudatettava myös varhaiskasvatuksessa.

**Syrjimättömyys**

MLL korostaa kaikkien lasten subjektiivista oikeutta päivähoitoon ja pedagogiseen varhaiskasvatukseen heidän tai heidän huoltajiensa ominaisuuksista ja elämäntilanteesta riippumatta. Myös esimerkiksi turvapaikanhakijalapsilla ja sairaalassa olevilla lapsilla tulee olla oikeus varhaiskasvatukseen ja heidän erityistarpeensa on otettava varhaiskasvatuksen toteutuksessa huomioon. Yhdenvertaisuus edellyttää, että varhaiskasvatuksessa on valmiudet tunnistaa erilaiset tuen tarpeet sekä resurssit järjestää tarvittavat tukitoimet. Myös perheiden moninaisuus on otettava huomioon varhaiskasvatuslainsäädännössä.

MLL huomauttaa, että varhaiskasvatus on avainasemassa kasvatuksellisen tasa-arvon edistämisessä, varhaisessa puuttumisessa ja syrjäytymisen ehkäisyssä. Näin ollen syrjimättömyyden on oltava keskeinen lähtökohta varhaiskasvatuslainsäädännössä. Syrjimättömyys edellyttää syrjinnän kieltävän lainsäädännön lisäksi aktiivista syrjinnän ennalta ehkäisyä, valmiuksia tunnistaa syrjintä sekä tehokkaita tapoja puuttua syrjintään. Varhaiskasvatuksessa tulee paitsi antaa ihmisoikeuskasvatusta myös järjestää koko toiminta siten, että se toteuttaa kaikilta osin ihmisoikeuksia varhaiskasvatuksen arjessa. Lapsen oikeuksien komitean mukaan myös varhaiskasvatuksessa on kiinnitettävä erityistä huomiota vähemmistöihin kuuluviin lapsiin sekä erityistä tukea tarvitseviin lapsiin.

**Osallisuus ja vaikuttaminen**

MLL huomauttaa, että lapsi on varhaiskasvatuksessa nähtävä paitsi suojelun, hoidon ja kasvatuksen kohteena myös nykyistä vahvemmin toimijana ja osallistujana. Suomen perustuslakiin ja lapsen oikeuksien sopimukseen sisältyy jokaisen lapsen oikeus ilmaista näkemystä kaikissa heihin liittyvissä asioissa riippumatta heidän iästään tai kehitystasostaan. Lasten näkemykset tulee ottaa huomioon heidän ikänsä ja kehitystasonsa mukaisesti.

MLL korostaa, että lasten osallisuus ja vaikuttaminen on varhaiskasvatuksessa otettava huomioon monella eri tasolla lähtien lapsen ja aikuisen kohtaamisesta ja säännöllisen palautteen keräämisestä lapsilta ja perheiltä lasten ottamiseen mukaan toiminnan suunnitteluun ja toteuttamiseen. Lapsen oikeuksien komitean mukaan lapsen edun ensisijaisuuden toteuttaminen edellyttää varhaiskasvatuksessakin lasten näkemysten selvittämistä ja huomioon ottamista.

**Lausunnon keskeinen sisältö**

* Lapsen oikeuksien sopimuksen tulee olla lähtökohta systemaattiselle lapsinäkökulmalle varhaiskasvatuslainsäädännössä: lainvalmistelun perustana tulee olla lapsen hyvinvoinnin ja oikeuksien mahdollisimman täysimääräinen toteutuminen.
* Päivähoitolakiin sisältyvää subjektiivista päivähoito-oikeutta ei tule rajata. Oikeuden varhaiskasvatukseen tulee sisältää lakiin kirjattuna lastentarhanopettajan koulutuksen saanut henkilö jokaisessa lapsiryhmässä sekä erityislastentarhanopettajan palvelut ja muut varhaiskasvatusta tukevat palvelut kuten esimerkiksi psykologipalvelut.
* Lapsen edun tulee olla ensisijalla kaikissa varhaiskasvatuslainsäädännön ratkaisuissa. Lapsen edun mukainen varhaiskasvatus voidaan tiivistää lapsen oikeuksien sopimuksen mukaiseksi kasvatukselliseksi vuorovaikutukseksi, jonka tavoitteena on lapsen tasapainoinen kasvu, kehitys ja oppiminen.
* Lapsen on voitava saada tuntea olonsa varhaiskasvatuksessa fyysisesti, psyykkisesti ja sosiaalisesti turvalliseksi. Varhaiskasvatuksessa tulee vahvistaa lasten sosiaalisia taitoja ja edistää myönteisten sosiaalisten suhteiden syntymistä vertaisten kanssa.
* Varhaiskasvatuslain valmistelun on perustuttava tutkittuun tietoon. Varhaiskasvatuksen kehittämisessä keskeistä on hoivan, kasvatuksen ja opetuksen laatu, pysyvät ihmissuhteet ja lapsen kehityksen kokonaisvaltainen tukeminen. Päivähoidon laatua on edistettävä ryhmäkokoja koskevilla säännöksillä ja määrittelemällä henkilöstörakenne, joka turvaa riittävän koulutetun henkilöstön.
* Varhaiskasvatuksessa ja avoimessa varhaiskasvatuksessa on toteutettava kasvatuskumppanuutta ja tuettava vanhemmuutta. Perheillä tulee olla aitoja mahdollisuuksia valita lapsilleen sopivin varhaiskasvatuksen muoto. Lainsäädäntöön tulee kirjata kunnan velvollisuus huolehtia siitä, että sen alueella on tarjolla päivähoidon lisäksi myös avointa varhaiskasvatustoimintaa. Varhaiskasvatuslainsäädäntöön tulisi kirjata palveluohjaus, jolla on mahdollista ohjata perheitä avointen varhaiskasvatuspalvelujen piiriin.
* Syrjimättömyyden on oltava keskeinen lähtökohta varhaiskasvatuslainsäädännössä. Varhaiskasvatus on avainasemassa kasvatuksellisen tasa-arvon edistämisessä, varhaisessa puuttumisessa ja syrjäytymisen ehkäisyssä. Erityistä huomiota on kiinnitettävä vähemmistöihin kuuluviin lapsiin sekä erityistä tukea tarvitseviin lapsiin.
* Lapsi on varhaiskasvatuksessa nähtävä paitsi suojelun, hoidon ja kasvatuksen kohteena myös nykyistä vahvemmin toimijana ja osallistujana. Suomen perustuslakiin ja lapsen oikeuksien sopimukseen sisältyy jokaisen lapsen oikeus ilmaista näkemystä kaikissa heihin liittyvissä asioissa riippumatta heidän iästään tai kehitystasostaan. Lasten näkemykset tulee ottaa huomioon heidän ikänsä ja kehitystasonsa mukaisesti.
* Lapsivaikutusten arvioinnin eli erilaisten sääntelyvaihtoehtojen punninnan lapsen oikeuksien sopimuksen näkökulmasta on oltava osa varhaiskasvatuslain valmistelua ja lakiesitystä. Lapsen edun ensisijaisuus lainsäädännössä voi toteutua ainoastaan silloin, kun on muun muassa tutkimustietoa hyödyntäen sekä lasten, perheiden ja henkilökunnan kokemukset huomioon ottaen arvioitu, miten eri ratkaisuvaihtoehdot edistävät tai estävät lapsen hyvinvoinnin ja oikeuksien toteutumista.

Helsingissä 19.2.2013

Mannerheimin Lastensuojeluliitto ry

Mirjam Kalland

pääsihteeri

Tarja Satuli-Kukkonen Suvianna Hakalehto-Wainio

lasten ja lapsiperheiden avoimen toiminnan päällikkö asiantuntijalakimies